Document ID: 32004R1194

KOMMISSIONENS FORORDNING (EF) Nr. 1194/2004
af 28. juni 2004
om overgangsforanstaltninger for salg af højst 300 000 tons hvede fra de nationale sikkerhedslagre i Polen
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til traktaten om Tjekkiets, Estlands, Cyperns, Letlands, Litauens, Ungarns, Maltas, Polens, Sloveniens og Slovakiets tiltrædelse,
under henvisning til akten vedrørende Tjekkiets, Estlands, Cyperns, Letlands, Litauens, Ungarns, Maltas, Polens, Sloveniens og Slovakiets tiltrædelse, særlig artikel 41, stk. 1, og
ud fra følgende betragtninger:
(1)
I henhold til artikel 6 i Kommissionens forordning (EF) nr. 1972/2003 af 10. november 2003 om overgangsforanstaltninger for samhandelen med landbrugsprodukter som følge af Tjekkiets, Estlands, Cyperns, Letlands, Litauens, Ungarns, Maltas, Polens, Sloveniens og Slovakiets tiltrædelse (1) har de polske myndigheder meddelt Kommissionen, at det er deres hensigt at sælge højst 300 000 tons hvede fra de nationale sikkerhedslagre i forbindelse med en rotationsprocedure.
(2)
Salget af denne mængde hvede vil kunne forstyrre EU’s marked for korn. Der bør under disse omstændigheder vedtages overgangsforanstaltninger med henblik på at fastsætte salgsbetingelser, som svarer til dem, der er fastsat i Kommissionens forordning (EØF) nr. 2131/93 af 28. juli 1993 om procedurer og betingelser for salg af korn fra interventionsorganerne (2), så de erhvervsdrivende ikke forskelsbehandles og der tages hensyn til markedsbetingelserne.
(3)
Da en eventuel genopbygning af hvedelagrene også vil kunne forstyrre EU’s marked, bør der fastsættes en procedure for Kommissionens godkendelse af genopbygningen af lagrene.
(4)
De i denne forordning fastsatte foranstaltninger er i overensstemmelse med udtalelse fra Forvaltningskomitéen for Korn -
UDSTEDT FØLGENDE FORORDNING:
Artikel 1
I denne forordning fastsættes der overgangsforanstaltninger for salg af højst 300 000 tons hvede fra de nationale sikkerhedslagre i Polen pr. 1. maj 2004 og for en eventuel genopbygning af hvedelagrene.
Artikel 2
Det i bilaget nævnte agentur, der forvalter de polske sikkerhedslagre, sælger til den 31. august 2004 på EU’s marked den i artikel 1 nævnte hvede ved en løbende licitation.
I denne forordning forstås ved licitation indkaldelse af bud og tilslag til den person, hvis bud er det mest fordelagtige og i overensstemmelse med denne forordnings bestemmelser.
Artikel 3
Det i artikel 2, stk. 1, nævnte agentur offentliggør en licitationsbekendtgørelse mindst tre dage før den dato, hvor den første frist for indgivelse af bud udløber.
Licitationsbekendtgørelsen indeholder følgende oplysninger:
a)
frist for indgivelse af bud for hver dellicitation og den adresse, hvortil bud skal indgives
b)
de mængder, som buddene mindst skal omfatte
c)
sikkerhedsstillelser og betingelser for frigivelse heraf
d)
de vigtigste fysiske og tekniske kendetegn for de pågældende kornpartier
e)
oplagringssteder og lagerholders navn og adresse
f)
betalingsbetingelser.
Sidste frist for indgivelse af bud til den første dellicitation er den femte arbejdsdag efter offentliggørelsen af denne forordning i Den Europæiske Unions Tidende.
Artikel 4
Tilslagsprisen skal svare til den pris, der for en tilsvarende kvalitet og en repræsentativ mængde noteres på markedet for oplagringsstedet, eller i givet fald på det mest nærliggende marked, idet der tages hensyn til transportomkostningerne. Tilslagsprisen må ikke være lavere end 108,76 EUR/ton.
Artikel 5
Det i artikel 2, stk. 1, nævnte agentur træffer alle fornødne forholdsregler for at sikre, at interesserede får mulighed for at vurdere kvaliteten af den hvede, der skal sælges, inden de indgiver bud.
Artikel 6
Det i artikel 2, stk. 1, nævnte agentur underretter straks alle bydende om resultatet af deres deltagelse i licitationen. Senest tre arbejdsdage efter denne meddelelse sender agenturet en tilslagsmeddelelse til tilslagsmodtagerne enten ved anbefalet brev eller pr. skriftlig telekommunikation.
Artikel 7
Det i artikel 2, stk. 1, nævnte agentur sender senest tirsdag i ugen efter udløbet af fristen for indgivelse af bud Kommissionen oplysninger om mængde og gennemsnitsværdi af de solgte partier.
Artikel 8
Betingelserne for en eventuel genopbygning af det hvedelager, som er omhandlet i denne forordning, skal forhåndsgodkendes af Kommissionen, så enhver forstyrrelse af EU’s marked for korn undgås.
Artikel 9
Denne forordning træder i kraft dagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 28. juni 2004.

Labels: 3
17
4
18